**150215 Fastelavnssøndag, 2. rekkes tekster\_2015**

**Morgenmesse i bispegården 10/2 2015**

Andaktsord for dagen – over kommende søndags evangelietekst.

v/ Frank Oterholt

**Evangelieteksten:** [Joh 12,20-33](http://www.bibel.no/Nettbibelen?query=JSK6x8syuELtc2PioiuandUpTaBupoGzGenk91ox/+E2YWuwKamRjrC+Nk4hDeUaPvKZNyIRUK9oWk/qvmFtRg==)

*20 Det var noen grekere blant dem som var kommet for å tilbe under høytiden.* *21 De gikk til Filip, som var fra Betsaida i Galilea, og sa: «Herre, vi vil gjerne se Jesus.»* *22 Filip gikk og fortalte det til Andreas, og sammen gikk de og sa det til Jesus.*

*23 Jesus svarte: «Timen er kommet da Menneskesønnen skal bli herliggjort.* *24 Sannelig, sannelig, jeg sier dere: Hvis ikke hvetekornet faller i jorden og dør, blir det bare det ene kornet. Men hvis det dør, bærer det rik frukt.* *25 Den som elsker sitt liv, skal miste det. Men den som hater sitt liv i denne verden, skal berge det og få evig liv.* *26 Den som vil tjene meg, må følge meg, og der jeg er, skal også min tjener være. Den som tjener meg, skal min Far gi ære.**27  Nå er min sjel fylt av angst. Men skal jeg så si: Far, frels meg fra denne timen? Nei, til denne timen skulle jeg komme.* *28 Far, la ditt navn bli herliggjort!» Da lød det en røst fra himmelen: «Jeg har herliggjort det og skal herliggjøre det igjen.»*

*29 Mengden som sto omkring og hørte dette, sa at det hadde tordnet. Andre sa: «Det var en engel som talte til ham.»* *30 Da sa Jesus: «Denne røsten lød ikke for min skyld, men for deres.* *31 Nå felles dommen over denne verden, nå skal denne verdens fyrste kastes ut.* *32 Og når jeg blir løftet opp fra jorden, skal jeg dra alle til meg.»* *33 Dette sa han for å gi til kjenne hva slags død han skulle lide.*

Fastetiden er i anløp. Kommende onsdag 18/2 – er det Askeonsdag. Da starter den 40 dager lange vandringen «opp til Jerusalem». Kommende søndags tekst (som vi nettopp har lest) er teksten for fastelavnssøndag, altså tre dager før fastetiden begynner.

**Angsten**

I denne evangelieteksten hører vi at det begynner å «snøre seg til» rundt Jesus: Han føler angst. «Min time er kommet» sier han, eller: «til denne timen skulle jeg komme» (v. 27). Det er det som nå nærmer seg – og som skaper angst, som er hovedfokus i evangeliefortellingene: påskedramaet i Jerusalem. Jesus – som lenge har vandret omkring oppe i nordområdene – og der trolig kommet i berøring med disse «grekerne», som vi også hører om i dagens tekst, har nå begynt å bevege seg sydover mot Jerusalem, det religiøse sentrum i Israel.

Nå begynner det å skje spesielle ting rundt ham. Sist søndag var det «Kristi forklarelsesdag» og vi hørte om «en røst fra himmelen» som «forklarte» hvem Jesus «egentlig» er. Da ble de også fylt av angst, står det (Mark 9,6). Røsten gjentar seg nå i fastelavnssøndagens tekst.

**Opp til Jerusalem**

Det som nå ser ut til å bli det viktigste for evangelistene i Det nye testamentet (NT), er å få frem hvem Jesus «egentlig» er og hvorfor han «egentlig» kom: Hans oppdrag er å gå opp til Jerusalem. Mange forskere mener at det egentlig er påskefortellingen som er den grunnleggende fortellingen i evangeliene. Alt det andre som fortelles om Jesus’ liv, danner bare en ramme rundt det «egentlige» budskapet i NT: ***Jesus’ død og oppstandelse***. Det er påskedramaet kristendommen «egentlig» dreier seg om, det er denne fortellingen alt står og faller på, iflg. Paulus (1.kor.15,14/17): *«Men er ikke Kristus stått opp, da er vårt budskap tomt, og deres tro er også tom… hvis Kristus ikke er stått opp, da er deres tro uten mening,.».*

Kristendommens budskap dreier seg altså om det samme som selve livet dreier seg om: Livets kamper, døden og håpet om overlevelse. Påsken reflekterer livets hovedtemaer. **Ikke noe rart at Jesus føler angst**. Alle som skal dø – og vet det – blir redde. Når man bare er 33 år, er det muligens enda verre å leve i «dødsskyggens dal».

Og med dette fokuset - på vissheten om at døden er til stede i verden, er vi ikke bare midt inne i påskens budskap (for det er litt tidlig med påske ennå), men vi er midt inne i fastetidens budskap: På veien opp mot Jerusalem skal Jesus og disiplene møte mye nød, fattigdom, død og angst. Ikke rart han også kjenner angst selv: Han skal ikke bare bære sin egen sorg og smerte, men også mange andres. Han skal gå mil etter mil og høre ropene fra veikanten: *«Kyrie eleison, Herre miskunn deg over oss»*. Det blir som å gå gjennom Syria, det blir som å komme etter Boko Harams og ISIS’s herjinger. Det blir som å gå gjennom en Ebolasmittet landsby i Vest-Afrika. Nød på nød.

**Det er dette fastetiden handler om:** Ta del i andres sorg og smerte, bære noe av andres nød på egne skuldre og på den måten «tynne ut» en del av den lidelsen som oppleves av mennesker rundt oss. Dele på smerte. Tynne ut smerte.

Det at vi hjelper andre, kan lindre noe, men det tar ikke bort alt det vonde. Det tar ikke bort dødens makt. Det er det bare påskens budskap som kan gi oss håp om. Så derfor må vi vente en stund til. Først må vi nå gå sammen med Jesus gjennom fastetiden, og så kommer vi opp til Jerusalem. Det blir smertens høydepunkt. Men da – da begynner vi også å skimte lyset. Lyset fra oppstandelsen der fremme.

Liksom sola stiger høyere og høyere opp på himmelen i disse dager, skimter vi også allerede nå det endelige gjennombruddet for lysets makt – der fremme.

***Ære være Fader og Sønnen og DHÅ, som var, er og bli en sann Gud fra evighet og til evighet. Amen.***

*FrankOforever – 10/2 2015.*